Шанхай_Мастэрс_2015_(снукер)
Пяты дзень (18 верасня)
18 верасня ў Шанхаі праходзілі чвэрцьфінальныя паядынкі другога рэйтынгавага турніру сезона за двума сталамі на працягу дзвюх сесій. Сёмы нумар рэйтынгу Джад Трамп гуляў супраць двухразовага чэмпіёна свету Марка Уільямса. Да гэтага снукерысты выйгралі па пяць матчаў паміж сабой, і гулялі ўжо ў пяты раз у 2015 годзе. Валійскі снукерыст выйграў тры апошнія рэйтынгавыя сустрэчы паміж імі на адкрытым чэмпіянаце Уэльса 2015 (4:1), на адкрытым чэмпіянаце Індыі 2015 (4:3) і ў паўфінале Players Championship Grand Final 2015 (4:2), а яго апанент атрымаў перамогу ў чвэрцьфінале сусветнага гран-пры 2015 з лікам 4:3. Апроч таго, Трамп і Уільямс гулялі паміж сабой у 1/2 фіналу Шанхай Мастэрс у 2012 годзе, дзе англічанін быў мацней з лікам 6:4. Апаненты шмат памыляліся ў стартавым фрэйме, які дастаўся Трампу, дзякуючы падыходу ў 30 ачкоў пры ліку 10:28, пасля чаго 40-гадовы Уільямс выканаў серыю ў 64 ачкі ў другой партыі, але яго апанент выдрапаў фрэйм на апошнім ружовым шары і падвоіў лік у матчы. Уільямс павёў атаку і ў трэцяй партыі, але спыніўся на 44 балах, а яго апанент, які саступіў у фінальным паядынку Шанхай Мастэрс 2012 года Джону Хігінсу, аформіў пераможны падыход у 79 ачкоў і зрабіў лік 3:0, пасля чаго снукерыст з Уэльса, які ў чацвёрты раз выйшаў у 1/4 фіналу Шанхай Мастэрс , а ў фінале розыгрышу 2011 года прайграў Марку Сэлбі , аформіў першы сэнчуры-брэйк у паядынку, 104 балы, і размачыў лік да перапынку — 1:3. Джад выйграў доўгі пяты фрэйм, павялічыўшы адрыў да трох партый, а таксама атрымаў магчымасць павесці атаку ў шостым фрэйме і выканаў пераможную серыю ў 51 бал, скончыўшы матч перамогай з лікам 5:1 і ў другі раз выйшаў у паўфінальную стадыю Шанхай Мастэрс. За суседнім сталом 39-гадовы Сцюарт Бінэм, які ў маі здабыў тытул у Крусібле, стаўшы самым узроставым чэмпіёнам свету з 1978 года, гуляў супраць Мартына Гоўлда, які быў у фінале першага рэйтынгавага спаборніцтва сезона — адкрытага чэмпіянату Аўстраліі. Да гэтага снукерысты тры разы перасякаліся паміж сабой на прафесійных спаборніцтвах, і ў двух выпадках перамагаў Бінэм, уключаючы адзіны рэйтынгавы паядынак у 1/16 фіналу International Championship 2013 (6:4). Гоўлд, які ў 1/8 фіналу ўзяў рэванш за паразу ў фінале адкрытага чэмпіянату Аўстраліі ў Джона Хігінса, выйграў першы фрэйм з серыяй у 59 балаў і дамінаваў у другой партыі, падвоіўшы адрыў ад апанента, але Бінэм зрабіў лік 1:2, пакінуўшы за сабой трэці фрэйм з брэйкамі ў 42 і 52 ачкі. 34-гадовы Мартын, які тройчы ў кар'еры даходзіў да паўфінальнай стадыі на рэйтынгавых турнірах, выйграў і чацвёрты фрэйм, але дзеючы пераможца турніру ўзяў верх у пятай партыі з пераможцай серыяй у 88 балаў і зноў скараціў адставанне да аднаго ачка — 2:3. Гоўлд быў мацней у шостым фрэйме, выйграўшы яго з падыходамі ў 40, 34 і 20 ачкоў, а таксама меў магчымасць правесці пераможную атаку ў сёмай партыі, аднак яго апанент пакінуў за сабой фрэйм на каляровых шарах, скараціўшы адставанне да ліку 3:4. У восьмым фрэйме Мартын саступаў з лікам 16:60 і павёў атаку, якая магла стаць пераможнай, аднак пры ліку 32:60 не забіў жоўты шар пасля апошняга чырвонага і не здолеў скарыстацца сваёй магчымасцю, дазволіўшы свайму праціўніку ўпершыню зраўняць лік і перавесці паядынак у вырашальную партыю, у якой Сцюарт Бінэм дамінаваў, выйграўшы яе з серыямі ў 43 і 60 балаў і з лікам 5:4 у другі раз запар выйшаў у паўфінал Шанхай Мастэрс.